กองทุนบัวหลวงทริกเกอร์ 15% เข้าเป้า
&nbsp;
17 ส.ค. 2554

นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง เปิดเผยว่า งานตลาดนัดกองทุนประสบความสำเร็จอย่างดีทั้งด้านตัวเลขจำนวนประชาชนทั่วไป และนักลงทุนที่สนใจเข้ามาเยี่ยมชมที่บูธและสอบถามข้อมูลกองทุนของ บลจ.บัวหลวง ทั้งกองทุนรวมเพื่อการลดภาษี ประเภทกองทุนรวมหุ้นระยะยาวและกองทุนรวมเพื่อการเลี้ยงชีพ ตลอดจนกองทุนตราสารหนี้ต่างประเทศ อย่างกองทุนรวมบัวหลวงธนสารพลัส และโดยเฉพาะยอดขายกองทุนบัวหลวงทริกเกอร์ 15% ที่เปิดขายภายในงานนี้เป็นไปตามที่คาดไว้
ทั้งนี้ ผลของความสำเร็จจากการเข้าร่วมงานสะท้อนให้เห็นถึงความสนใจของนักลงทุนที่ให้ความสำคัญกับการวางแผนบริหารการเงินมากขึ้น ขณะเดียวกันประชาชนเริ่มตื่นตัวในการใช้กองทุนรวมเป็นทางเลือกในการออมเงินเพิ่มมากขึ้นตามลำดับสอดคล้องกับแนวคิดของการจัดงานที่ว่า “เริ่มต้นเดินทางสู่ความมั่งคั่งก่อนใคร กับการลงทุนในกองทุนรวม” ด้วยปัจจัยสำคัญที่นักลงทุนสามารถเลือกซื้อกองทุนรวมที่เสนอขายจากบริษัทจัดการลงทุนหลายแห่งในงานเดียวกันนี้อีกทั้งสามารถรับคำปรึกษาด้านการลงทุนในกองทุนรวม บริการคำนวณภาษีเพื่อการลงทุนในกองทุนเพื่อการลดภาษี พร้อมรับโปรโมชั่นพิเศษภายในงานมากมาย จากบูธของบลจ.ต่างๆ ที่เข้าร่วมออกงานและบูธของตลาดหลักทรัพย์แห่งประเทศไทย